NEDERLAND 16. APRIL 2018:

– Jeg vil vise dere en hemmelighet, sier en mann i hvit frakk.

I den ene hånden har han en røykpakke, i den andre en kniv. Mannen er Walther Klerx. I 20 år har han kontrollert og analysert sigaretter for nederlandske myndigheter. Nå fisker han ut en sigarett fra den norske pakken der det står «RØYKING DREPER», knekker av filteret og plasserer det på en skjærebrett.

Som en kirurg gjør han et presist snitt med en tapetkniv i filteret på langs. Så løsner han papiret varsomt med en pinsett, bretter det ut og holder det opp mot lyset fra vinduet.

– Der! sier han.

Sollyset avslører dem – mikroskopiske hull, tett i tett, slik at de danner en rett linje tvers over filterpapiret.

Hvorfor er de der? Hvorfor er de så usynlige?

Se hele intervjuet med forskeren.

Hullene

I flere tiår har de vært der. I hemmelige, interne dokumenter tobakksbransjen måtte frigi på 1990-tallet, kalles de «ventilasjonshull».

Til VG oppgir bransjen at hullene er der for å regulere smaken og gi røykerne en bedre opplevelse av sigaretten.

I fem måneder har VG jobbet med å dokumentere effekten av de ørsmå hullene.

Vi har intervjuet leger, professorer og forskere. De bruker ord som «juks», «manipulasjon» og «svindel». Vi har snakket med landets øverste politiske helsemyndighet – folkehelseminister Åse Michaelsen (Frp).

Hun ante ikke at hullene eksisterte.

«Dette var helt

ukjent for meg». Folkehelseminister Åse Michaelsen om hullene

– Faktisk måtte jeg gå på jakt etter en sigarett her i departementet for å se nærmere på den. Men jeg greide ikke å få øye på hullene, selv om jeg visste hvor jeg skulle se, sier hun.

Vet norske røykere mer enn ministeren?

De vet at røyking er farlig. Men vet de at sigarettene kan være enda farligere enn det som står på pakken?

Testene

Nå, for aller første gang, er norske sigaretter målt i et uavhengig laboratorium for å undersøke effekten av de små hullene, på oppdrag fra Kreftforeningen.

Slik ble sigarettene testet: Fem norske sigarettmerker ble testet i Nederland, ved National Institute for public Health, på oppdrag fra den norske Kreftforeningen. VG var til stede under undersøkelsene. Målet var å finne ut om verdiene som står på pakningen, gjenspeiler det røykere faktisk får i seg hvis ventilasjonshullene er blokkert. Merkene som ble testet, var Prince Red, Prince White, Marlboro Red, Marlboro Gold og Kent White. 10 sigaretter fra hvert merke ble testet for hver måling. De oppgitte tallene er gjennomsnittet av disse. Merkene ble testet på to måter: 1) Etter standard ISO-metoden, som gjelder i Norge og Europa. 2) Etter Canadian Intense Regime, som gjelder i Canada. Ventilasjonshullene i filteret ble blokkert i begge målingene for å vise effekten av disse. I vanlige målinger er hullene ikke dekket for. Ved Canada Intense regime måler maskinen to drag i minuttet, hvert 30 sekund i stedet for ISO-standard, som måler ett drag i minuttet. Maskinen røyker et volum på 35 milliliter røyk per drag ved ISO standard og 55 milliliter ved Canadian Intense Regime. * Med Canada intense ble også volumet av røyk per trekk økt fra 35 milliliter til 55 milliliter. Les mer

VG var til stede da testene ble gjennomført i det nasjonale folkehelseinstituttet i Nederland.

Fem norske sigarettmerker ble testet med den såkalte ISO-metoden som brukes i EU, men med en viktig forskjell:

Kreftforeningen ba laboratoriet blokkere de små hullene, for å gjenskape hvordan røykere i praksis dekker til hullene med fingrene og leppene.

VG kan i dag publisere resultatet:

Med denne målemetoden inneholder røyken fra alle fem merkene langt mer tjære, nikotin og karbonmonoksid enn det som er oppgitt på pakken.

I 10 av 15 tilfeller er innholdet av de tre helsefarlige stoffene høyere enn det som er lovlig i Norge.

Og kanskje mest overraskende: De mildeste sigarettene har de største overskridelsene i forhold til det som står på pakken. Røyken fra ett av merkene, som røykemaskinene trakk inn, inneholdt nesten seks ganger så mye tjære og karbonmonoksid som tobakksprodusenten selv oppgir.

– Jeg er rystet, sier folkehelseminister Åse Michaelsen.

Du skal snart få vite om tobakksbransjen er like opprørt.

Forklaringen

Tobakksindustrien har oppgitt at hullene skal fortynne røyken. Teorien er: Når røykeren tar et drag, vil ren luft trekkes inn gjennom hullene og redusere konsentrasjonen av nikotin, tjære og karbonmonoksid i munnen.

Sigaretter kontrolleres i såkalte røykemaskiner, oftest av produsentene selv. I EU-landene brukes ISO-standarden. Hver sigarett plasseres i munnstykker av plast, før de blir tent og røyket av maskinen med ett drag i minuttet.

Men det er et problem: Munnstykket dekker bare noen millimeter av filtertuppen. Dermed strømmer ren luft inn gjennom de små hullene og tynner ut røyken, slik tobakksbransjen ønsker.

Men mennesker røyker ikke som maskiner. Folk har en tendens til å dekke over hullene med fingrene eller munnen, viser studier gjort over flere tiår, blant annet av den anerkjente amerikanske professoren Lynn T. Kozlowski. Dermed blir ikke sigarettrøyken fortynnet med like mye frisk luft.

Testene i Nederland viser at røyken inneholder langt mer av de tre farlige stoffene med tildekkede hull enn med åpne.